Jun 06,2018
మూడో సెషన్‌లోనూ నష్టాలే..
ముంబయి : ప్రస్తుత ఆర్ధిక సంవత్సరంలో రిజర్వు బ్యాంకు ఆఫ్‌ ఇండియా (ఆర్‌బీఐ) నిర్వహిస్తున్న రెండో ద్రవ్య పరపతి విధాన సమీక్షలో కీలక వడ్డీ రేట్ల సవరణపై నెలకొన్న అంచనాలు మరో రోజు మార్కెట్లను నష్టాలకు గురి చేశాయి. మూడు రోజుల పాటు సాగనున్న ఆర్‌బీఐ ఎంపీసీ భేటీ అనంతరం బుధవారం తన నిర్ణయాలను ప్రకటించనున్న నేపథ్యంలో సానుకూల, ప్రతికూల అంచనాల నడుమ స్టాక్‌ మార్కెట్లు నష్టాల పాలయ్యాయి. అమ్మకాల ఒత్తిడితో తుదకు బీఎస్‌ఈ సెన్సెక్స్‌్‌ 108.68 పాయింట్లు (0.31 శాతం) పతనమై 34,903.21 పాయింట్లకు పడిపోయింది. ఉదయం 35,029 వద్ద మొదలైన సూచీ రోజంతా ఒడిదుడుకులకు గురైంది. ఓ దశలో 35,073 పాయింట్ల గరిష్ట స్థాయిని తాకగా మరో దశలో 34,785 కనిష్టానికి పడిపోయింది. ఇంతక్రితం సెషన్‌లో సెన్సెక్స్‌ 216 పాయింట్లు పతనమైన సంగతి తెలిసిందే. మరోవైపు ఎన్‌ఎస్‌ఈ నిఫ్టీ 35 పాయింట్లు కోల్పోయి 10,593 పాయింట్ల వద్ద ముగిసింది. దేశంలో క్రమంగా పెరుగుతున్న ద్రవ్యోల్బణ సూచీలకు తోడు ఇప్పటికే బ్యాంకులు డిపాజిట్లపై వడ్డీ రేట్లను పెంచిన నేపథ్యంలో ఆర్‌బీఐ రెపోరేట్లను కూడా పెంచే అవకాశాలున్నాయని పలు రిపోర్టులు వచ్చాయి. దీంతో అప్రమత్తమైన మదుపర్లు ముందస్తు అమ్మకాలకు మొగ్గు చూపారని బ్రోకర్లు పేర్కొన్నారు.
బీఎస్‌ఈలో యంత్రపరికరాల సూచీ 1.96 శాతం, మౌలిక వసతులు 1.72 శాతం, టెక్‌ 1.58 శాతం, ఐటీ 1.52 శాతం, కన్సూమర్‌ డ్యూరెబుల్స్‌ 1.38, విద్యుత్‌ 1.32 శాతం చొప్పున నష్టాల పాలై మార్కెట్లను ఒత్తిడికి గురి చేశాయి. కాగా ఒక్క ఆయిల్‌ అండ్‌ గ్యాస్‌ సూచీ మాత్రమే 0.10 శాతం పెరిగింది. సెన్సెక్స్‌లో కోల్‌ ఇండియా 2.36 శాతం, భారతీ ఎయిర్‌టెల్‌ 2.16 శాతం, ఎల్‌అండ్‌టీ 1.93 శాతం, డాక్టర్‌ రెడ్డీస్‌ 1.87 శాతం, యెస్‌ బ్యాంకు 1.84 శాతం, విప్రో 1.77 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి.
మీ స్నేహితులకు రికమెండ్ చెయ్యండి